CELEX: 32015R0391
Language: lt
Date: 2015-03-09 00:00:00
Title: 2015 m. kovo 9 d. Komisijos reglamentas (ES) 2015/391, kuriuo atsisakoma leisti vartoti tam tikrus maisto produktų sveikumo teiginius, susijusius su vaikų vystymusi ir sveikata  Tekstas svarbus EEE

10.3.2015   
            
            
               LT
            
            
               Europos Sąjungos oficialusis leidinys
            
            
               L 65/15
            
         KOMISIJOS REGLAMENTAS (ES) 2015/391
   2015 m. kovo 9 d.
   kuriuo atsisakoma leisti vartoti tam tikrus maisto produktų sveikumo teiginius, susijusius su vaikų vystymusi ir sveikata
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 17 straipsnio 3 dalį,
   kadangi:
   
               (1)
            
            
               pagal Reglamentą (EB) Nr. 1924/2006 maisto produktų sveikumo teiginiai draudžiami, jeigu jie nėra leisti vartoti Komisijos laikantis to reglamento reikalavimų ir nėra įtraukti į leidžiamų vartoti teiginių sąrašą;
            
         
               (2)
            
            
               Reglamente (EB) Nr. 1924/2006 taip pat nustatyta, kad paraiškas leisti vartoti maisto produktų sveikumo teiginius maisto tvarkymo subjektai gali teikti valstybės narės nacionalinei kompetentingai institucijai. Nacionalinė kompetentinga institucija turi perduoti reikalavimus atitinkančias paraiškas Europos maisto saugos tarnybai (EFSA) (toliau – Tarnyba);
            
         
               (3)
            
            
               gavusi paraišką Tarnyba nedelsdama apie ją informuoja kitas valstybes nares bei Komisiją ir pateikia nuomonę dėl atitinkamo sveikumo teiginio;
            
         
               (4)
            
            
               Komisija, atsižvelgdama į Tarnybos nuomonę, sprendžia dėl leidimo vartoti sveikumo teiginius suteikimo;
            
         
               (5)
            
            
               gavus asociacijos „Specialised Nutrition Europe“ (buvusios Europos dietinio maisto pramonės asociacijos) paraišką, pateiktą pagal Reglamento (EB) Nr. 1924/2006 14 straipsnio 1 dalies b punktą, Tarnyba paprašyta pateikti nuomonę dėl sveikumo teiginio, susijusio su beta palmitato poveikiu ir išmatų suminkštėjimu (klausimas Nr. EFSA-Q-2008–174 (2)). Pareiškėjo pasiūlytas teiginys, be kita ko, suformuluotas taip: „Dėl beta palmitato išmatos suminkštėja ir dėl to dažniau tuštinamasi“;
            
         
               (6)
            
            
               remdamasi pateiktais duomenimis Tarnyba nuomonėje, kurią Komisija ir valstybės narės gavo 2014 m. vasario 21 d., padarė išvadą, kad tarp beta palmitato vartojimo ir išmatų minkštinimo priežastinio ryšio nėra. Kadangi teiginys neatitinka Reglamente (EB) Nr. 1924/2006 nustatytų reikalavimų, jo nereikėtų leisti vartoti;
            
         
               (7)
            
            
               gavus asociacijos „Specialised Nutrition Europe“ paraišką, pateiktą pagal Reglamento (EB) Nr. 1924/2006 14 straipsnio 1 dalies b punktą, Tarnyba paprašyta pateikti nuomonę dėl sveikumo teiginio, susijusio su cholino poveikiu ir „smegenų vystymusi“ (klausimas Nr. EFSA-Q-2008–134 (3)). Pareiškėjo pasiūlytas teiginys, be kita ko, suformuluotas taip: „Cholino reikia kūdikių ir mažų vaikų iki trejų metų amžiaus smegenims vystytis“;
            
         
               (8)
            
            
               remdamasi pateiktais duomenimis Tarnyba nuomonėje, kurią Komisija ir valstybės narės gavo 2014 m. gegužės 5 d., padarė išvadą, kad deklaruojamasis poveikis – kūdikių ir mažų vaikų iki trejų metų amžiaus „smegenų vystymasis“ siejant jį su maiste esančiu cholinu – buvo nepakankamai apibrėžtas, kad būtų galima daryti mokslinį vertinimą. Visų pirma, Tarnybos nuomone, remiantis pareiškėjo pateikta informacija neįmanoma nustatyti nervų sistemos fiziologinės funkcijos, kuri yra sveikumo teiginio objektas ir dėl to deklaruojamasis poveikis yra bendras ir nespecifinis. Kadangi teiginys neatitinka Reglamente (EB) Nr. 1924/2006 nustatytų reikalavimų, jo nereikėtų leisti vartoti;
            
         
               (9)
            
            
               gavus asociacijos „Specialised Nutrition Europe“ paraišką, pateiktą pagal Reglamento (EB) Nr. 1924/2006 14 straipsnio 1 dalies b punktą, Tarnyba paprašyta pateikti nuomonę dėl sveikumo teiginio, susijusio su sudėtiniais angliavandeniais ir „sotumo jausmo suteikimu“ (klausimas Nr. EFSA–Q–2008–131 (4)). Pareiškėjo pasiūlytas teiginys, be kita ko, suformuluotas taip: „Sudėtiniai angliavandeniai suteikia sotumo jausmą“;
            
         
               (10)
            
            
               remdamasi pateiktais duomenimis Tarnyba nuomonėje, kurią Komisija ir valstybės narės gavo 2014 m. gegužės 5 d., padarė išvadą, kad tarp „sudėtinių angliavandenių“ vartojimo ir naudingo fiziologinio poveikio kūdikiams ir mažiems vaikams (iki trejų metų amžiaus) priežastinio ryšio nėra. Pasak Tarnybos, pareiškėjas nepateikė įrodymų, kuriais remiantis būtų galima įrodyti, kad didesnis sotumas yra naudingas fiziologinis poveikis kūdikiams ir mažiems vaikams. Kadangi teiginys neatitinka Reglamente (EB) Nr. 1924/2006 nustatytų reikalavimų, jo nereikėtų leisti vartoti;
            
         
               (11)
            
            
               remiantis Reglamento (EB) Nr. 1924/2006 28 straipsnio 6 dalimi sveikumo teiginiai, nurodyti to reglamento 14 straipsnio 1 dalies b punkte ir neleidžiami vartoti sprendimu, priimtu pagal Reglamento (EB) Nr. 1924/2006 17 straipsnio 3 dalį, gali būti toliau vartojami šešis mėnesius po tokio sprendimo priėmimo, jeigu paraiška buvo pateikta iki 2008 m. sausio 19 d. Atitinkamai, kadangi šio reglamento priede išvardyti sveikumo teiginiai atitinka pirmiau minėtas sąlygas, turėtų būti taikomas tame straipsnyje nustatytas pereinamasis laikotarpis;
            
         
               (12)
            
            
               šiame reglamente numatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   1.   Šio reglamento priede išvardyti sveikumo teiginiai neįtraukiami į Sąjungos leidžiamų vartoti teiginių sąrašą, nustatytą pagal Reglamento (EB) Nr. 1924/2006 14 straipsnio 1 dalį.
   2.   Tačiau 1 dalyje nurodytus sveikumo teiginius, vartotus iki šio reglamento įsigaliojimo, galima toliau vartoti ne ilgiau kaip šešis mėnesius nuo šio reglamento įsigaliojimo.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. kovo 9 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 404, 2006 12 30, p. 9.
   
      (2)  EFSA Journal 2014;12(2):3578.
   
      (3)  EFSA Journal 2014;12(5):3651.
   
      (4)  EFSA Journal 2014;12(5):3652.
   
      PRIEDAS
      
         Atmesti sveikumo teiginiai
      
      
                  Paraiška ir atitinkamos Reglamento (EB) Nr. 1924/2006 nuostatos
               
               
                  Maistinė ar kita medžiaga, maisto produktas ar maisto produktų kategorija
               
               
                  Teiginys
               
               
                  EFSA nuomonės nuoroda
               
            
                  14 straipsnio 1 dalies b punkte numatytas sveikumo teiginys, susijęs su vaikų vystymusi ir sveikata
               
               
                  Beta palmitatas
               
               
                  Dėl beta palmitato išmatos suminkštėja ir dėl to dažniau tuštinamasi
               
               
                  Q-2008–174
               
            
                  14 straipsnio 1 dalies b punkte numatytas sveikumo teiginys, susijęs su vaikų vystymusi ir sveikata
               
               
                  Cholinas
               
               
                  Cholino reikia kūdikių ir mažų vaikų iki trejų metų amžiaus smegenims vystytis
               
               
                  Q-2008–134
               
            
                  14 straipsnio 1 dalies b punkte numatytas sveikumo teiginys, susijęs su vaikų vystymusi ir sveikata
               
               
                  „Sudėtiniai angliavandeniai“
               
               
                  Sudėtiniai angliavandeniai suteikia sotumo jausmą
               
               
                  Q-2008–131